Hemelvaart – Vroueblad
Dit is dié tyd van die jaar waarin die hemelvaart van Jesus Christus herdenk word. Dit was 'n triomftog wat aangetoon het dat Jesus se werk op aarde nou in die hemel voortgesit gaan word. Hy regeer nou in die hemel met 'n verheerlikte liggaam. Dit beteken glad nie dat Jesus op aarde afwesig is nie. Inteendeel, sy liggaam is ook hier op aarde te sien. Dit is natuurlik in die vorm van sy gemeente. Hier regeer Hy ook deur sy Heilige Gees. Hierdie werk vertrou Hy toe aan sy kinders. Terwyl sy kinders hier op aarde hulle roeping uitleef, is hulle harte egter hunkerend na die hemel waar Christus is. Dit veroorsaak dat ons tydens ons aardse verblyf in afwagting lewe, soos wat Paulus ons geleer het ons moet doen (Kol. 3:1-4).
Deur sy Woord wys die Gees die vermoeide reisiger voortdurend na vorentoe en na boontoe, op Christus, by wie ons hemelse erfenis in onverderflikheid bewaar word totdat ons versadig sal word met sy beeld – I.D. Kruger.
Die hemelvaart van Jesus was net so reëel soos Israel se reis uit Egipte na Kanaän. Die teëbeeld van wat met Adam gebeur het toe hy uit die paradys moes weggaan – P.W. Buys.
Jesus het óns vlees en bloed in die hemel ingedra sodat ons die heerlike versekering het ons daar ook sal kom, dat Hy ons, sy lede tot Hom sal neem – K.S.van Wyk de Vries.